Sådan gør vi hos Juniorspejderne

Hejls trop 4.-5. klasse

Mødetid: Hver onsdag 17.30 – 19.30 undtaget december og juli.

Start ceremoni: Fælles start med mini og trop.

Vi kalder spejderne sammen ved at råbe HALLI – så råber de HALLO og kommer hen til os. Vi laver en rundkreds og synger en sang fra spejdersangbogen.

En leder eller en spejder fortæller om en spejderoplevelse (faciliteret af Jonas D – juniorleder). Så fortæller vi om dagens emne og program.

Efter den fælles start, stiller juniorerne op i patruljer og patruljelederen melder klar og siger, hvem der mangler i patruljen. Patruljelederen gør spejderhilsen med højre hånd og siger fx ”Løvebanden melder klar, mangler Peter”.

Slutceremoni: Juniorerne samles i en rundkreds (Halli-hallo).

Eventuelt mærker uddeles (mærket gives ved håndtryk med venstre hånd og spejderhilsen med højre).

Afslutningssang: første og sidste vers af spejderbror. Ved sidste vers dannes kæde med venstre hånd over højre.

Patruljer: Juniorerne arbejder i faste patruljer på 5-6 spejdere. Patruljerne inddeles så de fungerer bedst muligt, med en blanding af piger og drenge, 8- og 9-årige, erfarne og nye spejdere. Patruljenavne: Pingviner, Sneugler og Polarræve. Der arbejdes så vidt muligt i patruljer til møderne, så spejderne lærer at samarbejde i patruljen, hjælpe hinanden, passe på hinanden. At forstå at alle i patruljen er lige vigtige og har noget at bidrage med.

Patruljeledelse: **Børn leder børn:** Hver patrulje har en patruljeleder (PL) og patruljeassistent (PA). Det er en god ide at arbejde med patruljeledelse på nogle møder og lære spejderne om ledelse. Juniormøderne kan eventuelt starte med at PL og PA instrueres, så de kan og ved lidt mere om dagens møde og kan instruere og lede patruljen igennem opgaverne med vejledning fra lederne. Patruljeledelse et af de steder, hvor juniorerne adskiller sig fra minierne og et område, hvor juniorerne kan udfordres og fastholdes i interessen for spejderlivet.

KURSER: PUFkursus i Kristi Himmelfartsferien er en fantastisk tilbud til juniorer der brænder for spejderlivet og som vil lærer mere om patruljeledelse og møde korpset, så de mærker det store spejderfællesskab. Vær opmærksom på at sælge ideen og hvornår der er tilmelding. Gruppen betaler, men opkræver en egenbetaling på 400 kr.

Ansvar: Spejderne lærer at tage ansvar for dem, selv, hinanden og det der er større end dem. I praksis foregår denne læring i patruljen, hvordan de lærer at drage omsorg for at alle har det god og alle har en opgave. Hvis de ikke kan komme til møde bliver de savnet og bedes melde afbud og gerne give en årsag. Det giver dem også en følelse af at de er vigtige for patruljen.

Medbestemmelse: Som spejder lærer man at tage ansvar og have medbestemmelse. Juniorerne bør have indflydelse på, hvad der foregår på møderne og hvad de gerne vil lære eller arbejde med. Hvilke udfordringer de vil i gang med. Det er vigtigt at de prøver at planlægge deres egne møder og evaluerer på det, så de bliver bedre til det. Det er forberedelse til at blive storspejder.

Aktiviteter: **Udfordringer – vi udvikler modige børn og unge.** Når spejderne selv skal finde på, bliver det ofte noget de har prøvet før, eller ved hvordan man gør. Det bliver bare for kedeligt i længden. Hvis demotiveres til at prøve noget de ikke tør eller ikke tror de kan og der spændes det rette sikkerhedsnet ud, er det her de udvikler sig og bliver stolte af dem selv og hinanden og får mod på mere.

 **Learning by doing** – det er vigtigt at spejderne laver aktiviteter, hvor de får lov til at prøve kræfter med tingene selv og lære af det. Så gør de deres egne erfaringer og finder ud at alting ikke behøver at være perfekt første gang. Juniorerne kan klare alt uden hjælp fra lederne , så længe det er sikkerhedsmæssigt forsvarligt. Naturligvis under vejledning fra lederne.

**Læring gennem friluftsliv**. Spejder foregår så vidt muligt udenfor og så primitivt som muligt. Som spejdere gør vi ikke altid tingene på den letteste måde, men nærmere som planlagt bøvl – fx at bygge et spisebord i rafter, når man bare kunne tage et campingbord med.

**Samarbejdsaktiviteter**. Det er en stor del af det at være spejder at lære at samarbejde med alle og at behandle hinanden med respekt. At kunne sætte fælles mål over egne mål og at vi sammen er stærkere end hver for sig. Derfor er den en god ide at planlægge opgaver, hvor der er brug for at alle i patruljen bidrager for af det lykkes.

**Se DDS**.dk eller idespejd.dk

Lege: Store børn får også noget ud af at lege. Leg og sjov er et godt break på et møde. Der findes et væld af sjove lege, som vi kan introducere spejderne til. Eller de kan skiftes til at finde på en leg. FDF har en fin legedatabase.

Sange: Det skaber fællesskab at synge sammen. Det er en god ide at bruge spejdersangbogen og få lært nogle spejdersange. Sanglege er også en god aktivitet. På ture eller lejrbålsmøder er der mere tid til at få sunget og lært nye sange. Gruppen har et sæt efterskolesangbøger som kan bruges som supplement til spejdersangbogen.

Mærker **Færdighedsmærker** (højre ærme): Det forventes at alle juniorer har knivbevis (fra mikro) og savbevis (fra mini) og øksebevis. Det er også en god ide at have styr på at slå telt op.

**Aktivitetsmærker (højre ærme):** Juniorerne vil rigtig gerne have mærker til uniformen. Beskrivelse af aktivitetsmærkerne for minier findes på dds.dk. Der planlægges et program så aktivitetsmærkerne tages hvert andet år, ingen juniorer skal igennem det samme igen.

**Piratmærker (højre ærme)–** der findes et hav af piratmærker af større eller mindre relevans. Udvælg nogle gode mærker og brug dem til at udfordre spejdere personligt eller i patruljer – og gøre den stolte af sig selv og af at være spejder. Fx 365 (tørklæde i et år), Telty (telt i et år), Shorty (shorts i et år). Se maerkelex.dk

**Kilometermærker** 5 km, 10 km, 15 km, 20 km , 30 km evt. 50 km

**Divisionsmærke** (højre lomme) og **gruppebånd** (venstre lommeklap) ligger i velkomstpakken som udleveres ved indmeldelse.

**Lejrmærker (venstre overarm)** Udleveres ved deltagelse på visse ture/arrangementer fx sommerlejr.

**Årsstjerne (Venstre lomme)** udleveres på sidste møde inden sommerferien inden sommerferien til de minier, som har været spejdere 1 år, 2 år, 3 år og 4 år.

**Mødeknap (venstre lomme)** udleveres på sidste møde inden sommerferien til de juniorer som har maximalt 3 afbud til møder på et helt år og har husket at melde afbud.

Uniform: Spejdernes motto er VÆR BEREDT.

Det forventes at spejderne altid har mindst deres tørklæde på. Spejderlommen skal være i orden. Det vil sige at der altid er sangbog, lommebog, papir, blyant, plaster, sikkerhedsnål. Nål og tråd. Tændstikker. Evt kompas.

I bæltet: Dolk, knobbånd og evt tændstål.

Det kan være en god ide jævnligt at lave aktiviteter, hvor spejderne skal bruge indholdet af spejderlommen.

Ture:/arrangementer: Juniorerne deltager i gruppens ture: Oprykningstur, nytårstur og sommerlejr. De deltager også i divisionens ture og arrangementer: Dividusdag og divisionsturnering.

 Juniorerne deltager i gruppens arrangementer: Skumringsløb, juleafslutning og kyndelmisse som foregår på en mødeaften.

 Det er en vigtig del af det at være spejder at deltage i turene, da det er her at juniorerne rigtig oplever spejderlivet, så vi gør meget ud af at opfordre dem til at komme med.

 Det er vigtigt at skabe tryghed på turen ved informere om hvad skal ske på turen. Hvor de skal sove og hvad vi forventer af dem. Gruppen har tradition for hvordan morgensamling, måltider, opvask, aftensamling foregår. Og hvornår spejderne skal i seng. Vi læser gerne godnathistorie for de store spejdere, det en en god afslutning på dagen og får spejderne til at falde til ro.

På gruppeture foregår en del af aktiviteterne i blandede patruljer med de store spejdere, som altid er gode til at tage sig af de små.

 Det kan være en god ide at planlægge en tur kun for juniorer i løbet af spejderåret.

Spejderværdierne: Det er vigtigt at reflektere over spejderværdierne og spejderloven med juniorerne på deres niveau. At arbejde aktivt hen mod formålet i Det Danske Spejderkorps ”at udvikle børn og unge til vågne, selvstændige mennesker, der er villige til efter bedste evne at påtage sig et medmenneskeligt ansvar i det danske samfund og ude i verden”.

Spejderloven Den, der er med i spejdernes fællesskab, gør sit bedste for

* at finde sin egen tro og have respekt for andres
* at værne om naturen
* at være en god kammerat
* at være hensynsfuld og hjælpe andre
* at være til at stole på
* at høre andres meninger og danne sine egne
* at tage medansvar i familie og samfund

Traditioner: Juniorgrenen i Hejls Trop kaldes også Polarflokken. I Polarflokken har vi patruljerne: Pingviner, Sneugler og Polarræve. Juniorerne har en patruljestander til hver patrulje, som bruges til divisionsturnering eller andre konkurrencer, hvor man deltager som patrulje.

Ceremoni på oprykningsturen (hemmelig): Juniorernes ceremoni stilles op med en isblok eller tøris, en tupilak pr spejder (træklods med hul i bunden og hvide papirsposer med sand i bunden og tændte fyrfadslys. Det giver et flakkende lys.

Der afspilles melodi fra Frost: ”Født af regn og vestenvind”. De ”gamle juniorer får deres gamle tupilak og kan læse papirstrimlen i bunden de selv har skrevet. Derefter får alle en tupilak og en nu papirstimmel, hvor de skal skrive mål for det næste spejderår, rulle sammen og lægge ind i tupilakken, der stilles tilbage i midten af kredsen. Der skal stå navn i bunden af tupilakken.

Program: Juniorlederne laver et halvårsprogram som udleveres til spejderne på papir. Forældrene er rigtig glade for det. Programmet lægges også på hjemmesiden og evt. facebook/messengergruppe. Lederne er fælles om ansvaret for at planlægge og udføre møder og ture. Det er en god ide at have en messengergruppe for juniorledere, så lederne kan koordinere helt frem til mødestart.

Kontakt til forældre: Det anbefales af have en messenger-gruppe som hedder juniorforældre. Her kan vi give beskeder om ændring af mødetid, sted, påmindelser om tilmelding osv. Forældrene kan melde afbud. Når vi får nye spejdere, skal vi være opmærksomme på at få forældrene med i gruppen. Kontaktdata kan findes i medlemsservice.

 Vi kommunikerer også via gruppens hjemmeside ”spejderihejls.dk” og via facebookgruppen ”Hejls Trop”.

Nye Spejdere: Man må være på prøve 3 gange. Derefter skal man indmeldes. Vi har en velkomstfolder som vejleder i indmelding via hjemmesiden. Når spejderen er indmeldt udleverer vi en velkomstpakke med tørklæde, lommebog, sangbog og mærker til uniformen. Uniform købes i spejdersport.